CELEX: 32020R0735
Language: hu
Date: 2020-06-02 00:00:00
Title: A Bizottság (EU) 2020/735 rendelete (2020. június 2.) a 142/2011/EU rendeletnek a hús- és csontliszt tüzelőberendezésekben tüzelőanyagként való felhasználása tekintetében történő módosításáról (EGT-vonatkozású szöveg)

3.6.2020   
               
               
                  HU
               
               
                  Az Európai Unió Hivatalos Lapja
               
               
                  L 172/3
               
            
         A BIZOTTSÁG (EU) 2020/735 RENDELETE
         (2020. június 2.)
         a 142/2011/EU rendeletnek a hús- és csontliszt tüzelőberendezésekben tüzelőanyagként való felhasználása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról és az 1774/2002/EK rendelet hatályon kívül helyezéséről szóló, 2009. október 21-i 1069/2009/EK európai parlamenti és tanácsi rendeletre (1) és különösen annak 15. cikke (1) bekezdésének e) pontjára és 27. cikke első albekezdésének i) pontjára,
         mivel:
         
                     (1)
                  
                  
                     A 142/2011/EU bizottsági rendelet (2) végrehajtási intézkedéseket állapít meg az 1069/2009/EK rendelet közegészségügyi és állategészségügyi szabályaira vonatkozóan, beleértve az állati melléktermékek és az azokból származó termékek tüzelőberendezésekben tüzelőanyagként való felhasználására vonatkozó követelményeket is.
                  
               
                     (2)
                  
                  
                     A hús- és csontliszt az 1. vagy 2. kategóriába tartozó anyagok feldolgozásából származó állati fehérje. Az elmúlt évtizedekben a hús- és csontlisztet az 1069/2009/EK rendelet 12. cikke a) vagy b) pontjával összhangban égetéssel vagy együttégetéssel ártalmatlanították. Az energiaforrások, ez esetben az égetésből származó hő fenntartható hasznosítása érdekében az ipar kifejlesztett egy technológiát a hús- és csontlisztnek az említett rendelet 12. cikke e) pontjával összhangban, tüzelőberendezésekben tüzelőanyagként történő felhasználására.
                  
               
                     (3)
                  
                  
                     Az 142/2011/EU rendelet 6. cikke rendelkezik a haszonállatok trágyáját tüzelőanyagként felhasználó tüzelőberendezések engedélyezésére vonatkozó szabályokról. Az említett cikket módosítani kell annak érdekében, hogy az a hús- és csontliszt tüzelőanyagként való felhasználására vonatkozó szabályokat is tartalmazzon.
                  
               
                     (4)
                  
                  
                     A 142/2011/EU rendelet III. mellékletének V. fejezete szabályokat állapít meg a tüzelőberendezésként használható üzemek és az ott használható tüzelőanyagok típusaira vonatkozóan, valamint különleges követelményeket ír elő az üzemek meghatározott típusaira vonatkozóan. Helyénvaló szabályokat – többek között kibocsátási határértékeket és nyomonkövetési követelményeket – megállapítani a hús- és csontlisztet tüzelőanyagként használó tüzelőberendezésekre vonatkozóan. A vonatkozó környezetvédelmi előírások teljesítéséhez a baromfitrágyát tüzelőanyagként használó tüzelőberendezésekre vonatkozó kibocsátási határértékeket és nyomonkövetési követelményeket a hús- és csontlisztet tüzelőanyagként használó azon tüzelőberendezések esetében is alkalmazni kell, amelyek teljes névleges bemenő hőteljesítménye nem haladja meg az 50 MW-ot.
                  
               
                     (5)
                  
                  
                     Ez a rendelet nem érinti a 2010/75/EU európai parlamenti és tanácsi irányelvben (3) foglalt kötelezettségeket, amelyek az ipari tevékenységekből származó környezetszennyezés integrált megelőzésére és ellenőrzésére vonatkozóan írnak elő egy átfogó szabályrendszert. Az irányelv olyan szabályokat is tartalmaz, amelyeket a szennyező anyagok kibocsátásának megelőzésére vagy, ahol az nem lehetséges, a levegőbe, vízbe vagy a talajba történő kibocsátások csökkentésére és a hulladék keletkezésének megelőzésére dolgoztak ki a környezet egészének magas szintű védelme érdekében. Az állati melléktermékeket kezelő létesítmények az említett irányelv hatálya alá tartoznak, feltéve, hogy kezelési kapacitásuk meghaladja a napi 10 tonnát. Az irányelv a hatálya alá tartozó valamennyi létesítményre előírja, hogy azok az elérhető legjobb technikákon (BAT) alapuló engedéllyel rendelkezzenek. Az engedélyezési feltétel meghatározására az Európai Bizottság által közzétett BAT-referenciadokumentumok (4) részét képező BAT-következtetések szolgálnak kiindulópontként.
                  
               
                     (6)
                  
                  
                     Az (EU) 2015/2193 európai parlamenti és tanácsi irányelv (5) kibocsátási határértékeket vezetett be az 50 MW-ot meg nem haladó teljes névleges bemenő hőteljesítményű, a szilárd tüzelőanyagok valamennyi típusára kiterjedő közepes tüzelőberendezésekből származó egyes szennyező anyagok levegőbe történő kibocsátása tekintetében. Emellett a 142/2011/EU rendelet átfogóan meghatározza az egyes állati melléktermékek ilyen berendezésekben történő elégetésére vonatkozó intézkedéseket és feltételeket. Akkoriban azonban nem határozták meg a mezőgazdasági üzemben lévő baromfitrágyától eltérő állati melléktermékek vagy az azokból származó termékek tüzelőberendezésekben tüzelőanyagként történő felhasználására vonatkozó intézkedéseket és feltételeket. Ezért az állati melléktermékekre vonatkozó jogszabályok keretében kell szabályokat és követelményeket – többek között egyedi kibocsátási határértéket – megállapítani a hús- és csontlisztnek az 50 MW-ot meg nem haladó teljes névleges bemenő hőteljesítményű tüzelőberendezésekben tüzelőanyagként való felhasználására vonatkozóan.
                  
               
                     (7)
                  
                  
                     A 142/2011/EU rendeletben meghatározott követelményeknek kellően szigorúnak kell lenniük ahhoz, hogy megfeleljenek az (EU) 2015/2193 irányelvben az egyéb szilárd tüzelőanyagokra vonatkozóan előírt kibocsátási határértékeknek. Ez a rendelet azt is biztosítja, hogy a hús- és csontliszt elégetéséből eredő, a környezetre vagy az emberi egészségre káros lehetséges hatások ne legyenek nagyobbak a hulladék elégetéséből származó hatásoknál.
                  
               
                     (8)
                  
                  
                     A különböző anyagok 50 MW-ot meghaladó teljes névleges bemenő hőteljesítményű tüzelőberendezésekben tüzelőanyagként történő felhasználására vonatkozó kibocsátási határértékeket a 2010/75/EU irányelv állapítja meg, amely abban az esetben alkalmazandó, ha az ilyen tüzelőberendezésekben állati melléktermékeket és azokból származó termékeket, köztük hús- és csontlisztet tüzelőanyagként használnak.
                  
               
                     (9)
                  
                  
                     Ezért a 142/2011/EU rendelet 6. cikkét és III. mellékletét ennek megfelelően módosítani kell.
                  
               
                     (10)
                  
                  
                     E rendeletnek lehetővé kell tennie az illetékes hatóságok számára, hogy a meglévő tüzelőberendezések esetében átmeneti időszakot engedélyezzenek a kiáramló gáz hőmérsékletének ellenőrzött módon való emelésére vonatkozó követelményeknek való megfelelés tekintetében, feltéve, hogy az átmeneti időszak alatt a kibocsátások nem jelentenek kockázatot a közegészségre, az állatok egészségére, vagy a környezetre. Az állati melléktermékekre vonatkozó jogszabályok nem akadályozzák meg a tagállamokat abban, hogy a kibocsátási határértékekre vonatkozóan az (EU) 2015/2193 irányelvben meghatározott számítási szabályokat alkalmazzák, amikor a hús- és csontliszt elégetésére más tüzelőanyagokkal vagy hulladékkal együtt kerül sor.
                  
               
                     (11)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            A 142/2011/EU rendelet 6. cikke 8. pontjának helyébe a következő szöveg lép:
            
               
                  „8.   A haszonállatoktól származó trágya vagy hús- és csontliszt tüzelőanyagként történő, a III. melléklet V. fejezetében meghatározottak szerinti felhasználására az e cikk 7. pontjában említetteken felül az alábbi szabályok alkalmazandók:
                  
                              a)
                           
                           
                              az üzemeltető által az illetékes hatósághoz az 1069/2009/EK rendelet 24. cikke (1) bekezdése d) pontjának megfelelően benyújtott, engedélyezés iránti kérelemnek tartalmaznia kell a tagállamok illetékes hatóságai által vagy a tagállamok illetékes hatóságai által jóváhagyott szakmai szervezet által igazolt bizonyítékot arra vonatkozóan, hogy a tüzelőberendezés, amelyben tüzelőanyagként haszonállatoktól származó trágyát vagy hús- és csontlisztet használnak fel, megfelel az e rendelet III. melléklete V. fejezete B. szakaszának 3. pontjában a trágyára vonatkozóan és D. szakaszának a hús- és csontlisztre vonatkozóan, valamint B. szakaszának 4. és 5. pontjában mindkét tüzelőanyagra vonatkozóan meghatározott követelményeknek, a tagállamok illetékes hatóságainak a III. melléklet V. fejezete C. szakaszának 4. pontjában foglalt bizonyos rendelkezéseknek való megfeleléstől való eltérés engedélyezése lehetőségének sérelme nélkül;
                           
                        
                              b)
                           
                           
                              az 1069/2009/EK rendelet 44. cikkében előírt engedélyezési eljárás nem zárható le mindaddig, amíg a tagállamok illetékes hatóságai vagy a tagállamok illetékes hatóságai által jóváhagyott szakmai szervezetek el nem végeztek legalább két egymást követő ellenőrzést – beleértve a szükséges hőmérséklet- és kibocsátásméréseket – a tüzelőberendezés működésének első hat hónapja során, amely ellenőrzések közül az egyiknek előre nem bejelentettnek kell lennie. Amennyiben ezen ellenőrzések eredményei azt mutatják, hogy teljesülnek az e rendelet III. melléklete V. fejezete B. szakaszának 3., 4. és 5. pontjában a trágyára vonatkozóan, az adott fejezet D. szakaszában a hús- és csontlisztre vonatkozóan, valamint adott esetben az adott fejezet C. szakaszának 4. pontjában vagy D. szakaszának 5. pontjában meghatározott követelmények, teljes körű jóváhagyás adható;
                           
                        
                              c)
                           
                           
                              a hús- és csontlisztnek az e rendelet III. melléklete V. fejezetének A., B. és C. szakaszában említett tüzelőberendezésekben történő égetése nem engedélyezett.”
                           
                        
            
         
         
            2. cikk
            A 142/2011/EU rendelet III. melléklete az e rendelet mellékletében foglalt szövegnek megfelelően módosul.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 2-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 300., 2009.11.14., 1. o.
         
         
            (2)  A Bizottság 142/2011/EU rendelete (2011. február 25.) a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról szóló 1069/2009/EK európai parlamenti és tanácsi rendelet végrehajtásáról, valamint a 97/78/EK tanácsi irányelvnek az egyes minták és tételek határon történő állategészségügyi ellenőrzése alóli, az irányelv szerinti mentesítése tekintetében történő végrehajtásáról (HL L 54., 2011.2.26., 1. o.).
         
            (3)  Az Európai Parlament és a Tanács 2010/75/EU irányelve (2010. november 24.) az ipari kibocsátásokról (a környezetszennyezés integrált megelőzése és csökkentése) (HL L 334., 2010.12.17., 17. o.).
         
            (4)  Az Európai Bizottság 2005. április 15-én fogadta el a vágóhidakon és az állati melléktermékek ágazatában elérhető legjobb technikákról szóló referenciadokumentumot. https://eippcb.jrc.ec.europa.eu/reference/
         A referenciadokumentum a hús- és csontliszt égetésére vonatkozó rendelkezéseket is tartalmaz.
         
            (5)  Az Európai Parlament és a Tanács (EU) 2015/2193 irányelve (2015. november 25.) a közepes tüzelőberendezésekből származó egyes szennyező anyagok levegőbe történő kibocsátásának korlátozásáról (HL L 313., 2015.11.28., 1. o.).
      
      
         
            MELLÉKLET
            A 142/2011/EU rendelet III. mellékletének V. fejezete a következő D. szakasszal egészül ki:
            
                        „D.
                     
                     
                        Olyan tüzelőberendezések, amelyekben hús- és csontlisztet használnak tüzelőanyagként
                        
                                    1.
                                 
                                 
                                    Az üzem típusa:
                                    Olyan tüzelőberendezések, amelyeknek a névleges bemenő hőteljesítménye nem haladja meg az 50 MW-ot.
                                 
                              
                                    2.
                                 
                                 
                                    Kiindulási anyag:
                                    1. és 2. kategóriába tartozó anyagokból származó hús- és csontliszt, amelyet tüzelőanyagként használnak a 3. pontban meghatározott követelményeknek megfelelően önmagában, vagy hús- és csontliszt, kiolvasztott zsír és trágya keverékeként.
                                 
                              
                                    3.
                                 
                                 
                                    A tüzelőanyagként használt hús- és csontlisztre vonatkozó egyedi követelmények:
                                    
                                                a)
                                             
                                             
                                                a hús- és csontlisztet a tüzelőberendezésben biztonságosan, állatok által nem hozzáférhető, zárt tárolóban kell tárolni, és az nem szállítható el egy másik rendeltetési helyre, hacsak az illetékes hatóság azt nem engedélyezi üzemzavar vagy rendellenes üzemelés esetén;
                                             
                                          
                                                b)
                                             
                                             
                                                a tüzelőberendezésnek az alábbi felszereltséggel kell rendelkeznie:
                                                
                                                            i.
                                                         
                                                         
                                                            automata vagy folyamatos tüzelőanyag-kezelő rendszer, amely a tüzelőanyagot további kezelés nélkül közvetlenül az égetőkamrába helyezi;
                                                         
                                                      
                                                            ii.
                                                         
                                                         
                                                            egy támasztóégő, amelyet indításkor és leállításkor használnak a IV. fejezet 2. szakaszának 2. pontjában meghatározott hőmérsékleti követelmények betartásának biztosítására e működések során minden esetben és mindaddig, amíg elégetetlen anyag található az égéstérben.
                                                         
                                                      
                                          
                              
                                    4.
                                 
                                 
                                    Módszerek:
                                    Azon tüzelőberendezéseknek, amelyekben 1. vagy 2. kategóriába tartozó anyagokból származó hús- és csontlisztet használnak tüzelőanyagként, meg kell felelniük a IV. fejezetben megállapított általános követelményeknek és az e fejezet B. szakaszának 4. és 5. pontjában meghatározott egyedi követelményeknek.
                                 
                              
                                    5.
                                 
                                 
                                    Eltérés és átmeneti időszak:
                                    A 3b. pont ii. alpontjától eltérve a környezetvédelemért felelős illetékes tagállami hatóság a 2020. június 3-án üzemelő tüzelőberendezések esetében egy további, legfeljebb 4 éves időszakot engedélyezhet a IV. fejezet 2. szakasza 2. pontjának második bekezdésében foglaltaknak való megfelelés teljesítésére.”